Tom Behnke (FRI), 2000-05-16:
Vi har i Frihed 2000 den opfattelse, at hvis der finder diskrimination sted, hvad enten den peger den ene eller den anden vej, så er det selvfølgelig helt afgjort noget, der skal bringes til ophør.
Det skal ikke være sådan, at der er nogle her i samfundet, der føler sig udsatte, der føler sig utrygge, fordi de bliver chikaneret eller forfulgt på den ene eller den anden måde, og det er sådan set ligegyldigt, hvilke grupper i samfundet vi taler om.
Det er ikke interessant for os, om det er, fordi man kommer fra et andet land, om det er, fordi man har en anden seksuel observans, om det er, fordi man har en anden politisk observans, eller lignende.
I det hele taget er vi imod enhver form for diskrimination.
Forslaget her tror vi ikke på vil løse problemet.
Tværtimod er det for os at se et forslag, som vil styrke problemet, for det, man jo rent faktisk gør, er, at man laver en særbehandling af den her gruppe, og det kan godt gøre ondt værre
Dermed er man faktisk med til at lægge endnu mere vægt på, at det er en særlig gruppe.
Man bør gøre det modsatte.
Det er jo det modsatte, der skal til, hvis det er sådan, at man vil diskriminationen og forskelsbehandlingen til livs.
Men her er der altså tale om, at man laver en ny særbehandling, og det mener vi ikke er hensigtsmæssigt.
være gode nok til at håndtere de her problemer, og hvis det viser sig, at de eksisterende ordninger ikke er gode nok,
så lad os se på det ikke kun i forhold til den her gruppe, men i det hele taget i forhold til diskrimination og forskelsbehandling.
Når nu SF ønsker at sætte fokus på etnisk diskrimination, så er der ingen tvivl om, at der også efterhånden ganske mange steder er en tendens til, at hvis en dansker siger noget negativt til en udlænding, så er det racisme, så er det diskriminerende, men hvis en udlænding siger præcis de samme ord om en dansker, så er det jo bare en meningsudveksling.
Det er heller ikke hensigtsmæssigt.
Det er ikke hensigtsmæssigt, at der fokuseres så meget på det her med racisme, diskrimination og sådan noget, sådan at næsten ligegyldigt hvad man gør, bliver man beskyldt for at være racist, men hvis det går den anden vej,
så er det bare helt almindeligt.
Vi kender det også lidt fra hele den debat, der har været om adgang til diskoteker.
Hvis jeg står ved et diskotek med gummisko på og ikke lige har fået mit slips på, selv om jeg ved, at inde på det diskotek er det altså et kriterium, at man skal have sorte sko på, og at man skal have slips på, så bliver jeg afvist.
Det kan godt være, at jeg står der en sen aften lidt halvfuld og brokker mig lidt over det, men jeg finder i øvrigt ret hurtigt ud af at finde et andet sted at gå hen.
Men hvis der står en udlænding lige ved siden af mig, som har præcis den samme påklædning på, som jeg har, bliver det straks udråbt til, at det er racisme, at det er diskrimination, at det er forskelsbehandling, og udlændingene er ofte dem, der er først til at nævne det, først til at hævde, at der er tale om racisme, til trods for at kriterierne er de samme.
For Frihed 2000 er der sådan set ikke nogen som helst forskel på, hvilken racemæssig tilknytning eller oprindelse
man har.
Det skelner vi overhovedet ikke imellem.
Det er sådan set meget mere adfærden, man er utilfreds med, og det ville man også være, hvis det var en dansker, der havde den samme adfærd.
Hvis danskere opførte sig på samme måde, ville man også sige, at det vil vi ikke acceptere, det kan vi ikke have med at gøre.
Det må man gerne sige om en dansker, men hvis det er en udlænding, så bliver det straks udskreget til, at det er ren racisme, det er diskrimination og det er forskelsbehandling.
Vel er det ej.
Det område, hvor det vel egentlig er mest udtalt, er, når unge udlændinge søger f.eks. en praktikplads eller et job et eller andet sted, hvor det jo i nogle tilfælde, hvor man har testet og undersøgt det, har vist sig, at hvis der er en udlænding, der søger stillingen eller praktikpladsen, bliver der givet afslag, men hvis der 5 minutter efter ringer en dansker eller i hvert fald en med et danskklingende navn og spørger efter det samme, så er der pludselig en plads alligevel, og det er selvfølgelig beklageligt.
Det er stærkt beklageligt. Vi tror imidlertid ikke, at man får det her ændret ved at lave lovgivning eller endnu flere nævn, der skal sidde og kigge på det.
Lad mig så afslutningsvis sige om arbejdsgiverne, at vi i Frihed 2000 har den principielle holdning, at arbejdsgiverne selv skal have lov til at bestemme, hvem de vil ansætte, også i praktikpladser, og det er så i øvrigt ligegyldigt, hvilke kriterier de stiller op.